„ Við jarðarbúar þurfum að minnka neyslu og sérstaklega Vesturlandabúar . Okkur langar alls ekki til að hvetja fólk til að kaupa og kaupa hluti sem það þarf ekki á að halda , heldur frekar koma til okkar þegar það nauðsynlega þarf eitthvað , “ segir Kristín Inga Arnardóttir , einn eigenda verslunarinnar Vistveru , þar sem svartur föstudagur svokallaður verður ekki haldinn hátíðlegur . Kristín Inga segir að tilboðsdagar eins og sá sem er á morgun verði oft til þess að fólk , jafnvel hún sjálf , verði svo æst í að kaupa eitthvað á tilboði að það kaupi eitthvað sem það þurfi ekki á að halda . Halda vöruverðinu lágu allan ársins hring „ Við viljum frekar reyna að halda vöruverðinu lágu allan ársins hring og ekki vera að hvetja fólk til að kaupa eitthvað sem það notar kannski ekki , “ segir Kristín Inga og bætir því við að eigendurnir fjórir , nágrannakonur úr Fossvoginum , séu allar í annarri vinnu og að rekstur verslunarinnar sé frekar áhugamál , sem gefi þeim jafnframt frelsi til að vera samkvæmar sjálfum sér í álagningu . Í Vistveru eru seldar ýmsar plastlausar nytjavörur . Ljósmynd / Aðsend Verslunin Vistvera er staðsett í Grímsbæ við Bústaðaveg og þar eru seldar ýmsar nytjavörur , en hugmyndin að versluninni kviknaði þegar eigendurnir hófu átakið Plastlaus september og voru sífellt að leita nýrra , umhverfisvænna lausna og vildu auka aðgengi að umhverfisvænni vörum á Íslandi .